CELEX: 32021R1383
Language: ro
Date: 2021-06-15 00:00:00
Title: Regulamentul delegat (UE) 2021/1383 al Comisiei din 15 iunie 2021 de modificare a Regulamentului delegat (UE) 2018/990 în ceea ce privește cerințele pentru activele primite de fondurile de piață monetară ca parte a acordurilor reverse repo (Text cu relevanță pentru SEE)

23.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 298/1
               
            
         REGULAMENTUL DELEGAT (UE) 2021/1383 AL COMISIEI
         din 15 iunie 2021
         de modificare a Regulamentului delegat (UE) 2018/990 în ceea ce privește cerințele pentru activele primite de fondurile de piață monetară ca parte a acordurilor reverse repo
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1131 al Parlamentului European și al Consiliului din 14 iunie 2017 privind fondurile de piață monetară (1), în special articolul 15 alineatul (7),
         întrucât:
         
                     (1)
                  
                  
                     În conformitate cu articolul 2 din Regulamentul delegat (UE) 2018/990 al Comisiei (2), investițiile eligibile în acorduri reverse repo efectuate de administratorii de fonduri de piață monetară fac obiectul unor cerințe calitative și cantitative suplimentare, inclusiv al unei ajustări specifice a valorii anumitor active (o marjă de ajustare). Totuși, aceste cerințe nu se aplică tranzacțiilor încheiate cu instituții de credit, firme de investiții și întreprinderi de asigurare care sunt stabilite în Uniune sau care fac obiectul unei decizii de echivalare. Articolul 2 alineatul (6) literele (a), (b) și (c) din Regulamentul delegat (UE) 2018/990 precizează cadrele de reglementare relevante pentru fiecare dintre aceste instituții financiare.
                  
               
                     (2)
                  
                  
                     Pentru ca aceste derogări să se aplice numai dacă s-au adoptat decizii de echivalare cu privire la țările terțe în cauză și pentru a se asigura securitatea juridică în ceea ce privește procedura de echivalare aplicabilă, este necesar să se specifice dispozițiile relevante pe baza cărora urmează să se adopte deciziile de echivalare necesare pentru aplicarea derogărilor respective. De aceea, este necesar să se precizeze procedurile relevante pentru stabilirea echivalenței țării terțe în care sunt stabilite entitățile respective.
                  
               
                     (3)
                  
                  
                     Prin urmare, Regulamentul delegat (UE) 2018/990 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            
               (1)   La articolul 2 alineatul (6) din Regulamentul delegat (UE) 2018/990, literele (a), (b) și (c) se înlocuiesc cu următorul text:
               
                           „(a)
                        
                        
                           o instituție de credit supravegheată în temeiul Directivei 2013/36/UE a Parlamentului European și a Consiliului (*1) sau o instituție de credit autorizată într-o țară terță în privința căreia s-a adoptat o decizie de echivalare în conformitate cu articolul 114 alineatul (7) din Regulamentul (UE) nr. 575/2013;
                        
                     
                           (b)
                        
                        
                           o firmă de investiții supravegheată în temeiul Directivei 2014/65/UE a Parlamentului European și a Consiliului (*2) sau o firmă de investiții autorizată într-o țară terță în privința căreia s-a adoptat o decizie de echivalare în conformitate cu articolul 47 din Regulamentul (UE) nr. 600/2014;
                        
                     
                           (c)
                        
                        
                           o întreprindere de asigurare supravegheată în temeiul Directivei 2009/138/CE a Parlamentului European și a Consiliului (*3) sau o întreprindere de asigurare autorizată într-o țară terță în privința căreia care s-a adoptat o decizie de echivalare în conformitate cu articolul 260 din directiva menționată anterior;
                        
                     
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 169, 30.6.2017, p. 8.
         
            (2)  Regulamentul delegat (UE) 2018/990 al Comisiei din 10 aprilie 2018 de modificare și de completare a Regulamentului (UE) 2017/1131 al Parlamentului European și al Consiliului în ceea ce privește securitizările și efectele de comerț garantate cu active (ABCP) simple, transparente și standardizate (STS), cerințele aplicabile activelor primite în cadrul acordurilor reverse repo și metodologiile de evaluare a calității creditului (JO L 177, 13.7.2018, p. 1).